|  |
| --- |
| I denne oppgaven skal dere jobbe med ulike kronikker som tar utgangspunkt i samfunnsdebatten i kjølvannet av 7. oktober 2023.   * Dere skal først jobbe med begreper/ord som er sentrale i tekstene. * Dere skal videre identifisere hvilke utfordringer og perspektiver kronikkforfatterne beskriver i tekstene. * Til slutt skal dere reflektere over hvordan utfordringene kan løses. Hvilken rolle har vi som enkeltindivider og medborgere? Hvilket ansvar har nærmiljøet, politikere, statsledere og internasjonale aktører? |

# Arbeid med tekst og begreper

## Arbeid med tekst


* Les teksten du har fått utdelt individuelt. Noter deg begreper/ord eller uttrykk du mener er viktige.
* Oppsummer deretter teksten sammen med din gruppe:
  + Hva er bakgrunnen for artikkelen du har fått utdelt?
  + Hvem er kronikkforfatteren? (bakgrunn, posisjon i samfunnet, privat eller offentlig person osv.).
  + Beskriv de viktigste hovedpunktene i artikkelen.
  + Gi en kort oppsummering av artikkelen.

## Arbeid med begreper

* Arbeid videre med teksten du har fått utdelt sammen med din gruppe.
* Bli enige om hvilke begreper/ord dere ønsker å velge ut fra teksten dere har fått utdelt.
* Reflekter over betydningen/definisjonen av hvert begrep/ord.
* Noter ned hvert begrep/ord på en gul lapp og plasser deretter lappene på et A3 ark.

### Sortering av begreper

* Skriv ned følgende kategorier på A3-arket dere fikk utdelt (se forslag på tabelloppsett under).
  + Viktige begreper/ord og uttrykk fra teksten (fra forrige oppgave)
  + Følelser
  + Handlinger
  + Samfunnsutfordringer
  + Globale kriser
  + Aktører
  + Andre grupper og individer
  + Annet
* Hvor mener du at begrepene/ordene passer?
  + Plasser lappene med begrepene/ordene under hver kategori.
  + Lag gjerne flere kategorier hvis du savner noen.
  + Oppsummer



## Hvordan løse ulike utfordringer og kriser?

Nå skal dere jobbe videre med A3-arket og begrepene/ordene dere sorterte i tidligere oppgave, med utgangspunkt i tekstene dere har lest. I tekstene løftes det frem ulike samfunnsutfordringer og globale kriser på ulike nivåer. Hvordan kan vi som medborgere møte disse samfunnsutfordringene? Kan vi løse globale kriser?

* Ta utgangspunkt i de gule lappene som dere har plassert under kategorien «samfunnsutfordringer» *eller* «globale kriser». Velg ut maks **fem** gule lapper fra én av kategoriene.
* Lag deretter en **ny** kategori i tabellen som dere kan kalle «mulige løsninger» (se tabell under). Dere kan bygge videre på forrige tabell eller lage en ny.
* Diskuter og noter:
  + Hvilke gule lapper har dere valgt og hvorfor?
  + Er dette utfordringer eller kriser som treffer enkeltindivider, grupper eller samfunnet som helhet?
  + Ville dere beskrevet dette som lokale, nasjonale eller globale utfordringer/kriser?
  + Hvordan kan utfordringene/krisene løses? Noter ned punkter under «mulige løsninger». Trekk inn konkrete eksempler.



## Hvem har ansvar?

I forrige oppgave utforsket dere mulige løsninger på samfunnsutfordringer og globale kriser, med utgangspunkt i tekstene dere har lest. Nå skal dere diskutere *hvem* som har ansvaret for å løse disse utfordringene og krisene. Hvem mener dere har hovedansvaret og hvorfor?

* Jobb videre med A3-arket dere har fått utdelt.
* Lag en tabell (se forslag under)
* I tabellen under er det ført opp forslag på ulike grupper og aktører. Her kan dere velge ut *noen* aktører eller grupper.
* Noter ned hvordan samfunnsutfordringene *eller* de globale krisene kan løses. Trekk inn konkrete eksempler.
* Fyll inn resten av tabellen med de gule lappene dere har laget fra forrige oppgaver.
* Oppsummer i grupper.

